1Te'uri i Jesus xe u siq'uij i cablajuj tijoxelab ru' y xu ya piqui'ab que tiqui chi relsaxic itzel laj tak tew, xak que tiqui chi rutzirsaxic bi chi c'axil, bi chi yobil. 2Are i qui bi i cablajuj tijoxelab are iri: nabe, are i ma Simon chi xak quiqui bij "ma Pédro" che; te'uri i u cha', u bi ma Andres; te'uri, je queb u c'ojol i mam Zebedéo: i ma Jacóbo, chilam i u cha' chi ma Wan; 3te'uri i ma Felípe, xak i ma Bartolome; te'uri i ma Tomas, xak i ma Matéo chi aj tz'onol alcawal; te'uri i ma Jacóbo chi u c'ojol i mam Alféo; i ma Lebéo chi xak ma Tadéo quiqui bij che; 4te'uri i jun chic ma Simon, are i jun chi re i partído cananísta; te'uri i ma Júdas Iscarióte chi xo'on panok xc'ayiw i Jesus. 5I cablajuj-le, Jesus xe u tak bic, y xu bij bi chique: —Are que i solij i tinimit, mix 'e pa i je jekel wi i ne te aj Israel winak; xak mix oc pa tak tinimit re i Samária. 6Xui cu' i aj Israel winak quix 'e wi; je pacha juban chij, xa je sachnak. 7Are quix 'ec, chi paxsaj u tzijol i 'atbal tzij aj chicaj; chi bij chique chi ya ca jekanic. 8Che iwutzirsaj iwabib; che i walijsaj i je camnak; chiwesaj i c'ax chique ni'pa 'o i yobil lépra chique; xak che iwesaj bi itzel tew chique i winak. Queje ile chi 'ana na. Lic sipam chiwe ni'pa quix tiqui yix chu 'onquil, ni lo'om taj. Xak mi tz'onoj i rajil, we xi 'an i pawor chique i winak. 9Are quix 'ec, n-ti mer nimak rajil qui c'am bic, xak mi ne ch'utik rajil. 10Xak mi c'am bi i teb, xak mi ne jun chic i camix, xak mi ne jumolaj chic i xajab, xak mi ne i ch'amiy. Mi c'am bi tak ile, man jun ajchac 'o re che, wach i cajwax che; i winak quiqui ya na chiwe wach rajwaxic chiwe. 11Yix, are quix upon che jun tinimit, are quix upon che jun aldéa, chi tzucuj jun winak chi quix u c'ulaj che rachoch; chix jekel chila, c'a te qui canaj canok are quix el chila. 12Are quix oc ru' ja, chi tz'onoj che i Dios cu ya i uxlambal qui c'ux. 13I winak chi rajaw ja, we 'utz i c'ulaxic xqui 'an chiwe, ca q'uiji i 'utz-le piquiwi. We n-'us ta i c'ulaxic xqui 'ano, mi tz'onoj i 'utz re i Dios piquiwi are quix el ru' ja. 14Ique-le, we n-xix qui c'ulaj taj, xak n-cacaj ti u tayic i tzij chi qui bij chique, chix el 'uri chila. Are quix el che i ja-le, o we xak che i tinimit-le, chi pu can i ulew che iwakan (c'utbal-re chique chi c'o qui mac chiquij). 15Katzij i quin bij chiwe: pa q'uisbal 'ij, are ca 'at tzij piquiwi tak i tinimit, mas nim na i tojpen ca pe piquiwi i tinimit-le chuwach ile chi xpe piquiwi i queb tinimit Sodóma y Gomórra ujer. 16Chitape', yin quix in tak bi chiquixol i je aj ch'o'oj chiwij; ix pacha chij 'uri chiquixol i utiw. Chi 'ana cwent che iwib, pacha co'on jun cumatz, n-cu ya ta rib che i jun. Xui-ri, chi 'ana che iwib pacha quiqui 'an i palomax, lic n-ta jun mal quiqui 'an che jun chic. 17Chi 'ana cwent, man 'o ni winak quix qui jach na piqui'ab i 'atbal tzij, xak quiqui jic i lo'xic pa tak molbal'ib. 18Xak quix qui c'am bi chiquiwach i gobernador, xak chiquiwach i nimak tak 'atol tzij xa wumal yin. Xui-ri, queje ile quin i lap na chiquiwach ique, xak chiquiwach i ne te aj Israel. 19Are quix jach na piqui'ab i 'atbal tzij, mix c'achir chu ch'obic wach i qui bij chique, xak mix c'achir chu ch'obic wach u bixquil qui bij na. Are cu rik i 'or-le, Dios cu bij na chiwe wach i qui bij chiquiwach. 20Man yix, are quix ch'awic, n-are ti yix quix ch'awic, are u Tewal i Ta chicaj ca ch'aw chique. 21Quiwil na, 'o i winak que qui jach ni catz qui cha' piqui'ab i je aj ch'o'oj chiquij, camsabal na que; xak je 'o ni kajawxel queje quiqui 'an cu' i cac'al. Xak queje i ac'alab, quiqui 'an che quib je aj ch'o'oj chiquij i qui kajaw i qui chuch, que qui jach na chique i que camsawic. 22Conojel i winak tzel quix quil na xa wumal yin: xui-ri pachin i cu ch'ijo c'a pa q'uisbal ie, que 'elsax na 'uri pa c'ax. 23We ix 'o che jun tinimit y quiqui 'an ch'o'oj chiwij, chix 'anmajok; jix chic che jun tinimit. Katzij i quin bij chiwe, i Achi aj Chicaj ca c'un na, are maja quix tzalij li che i qui solixic ronojel tak i tinimit pa Israel. 24(Qui tij ni c'ax cumal, pacha quiqui 'an chwe yin.) Jun tijoxel, na nim ti u 'ij chuwach u 'ij u mayes; xak queje jun ajchac, na nim ti u 'ij chuwach u 'ij u patron. 25Jun tijoxel, ca majaw che chi ca quicot ru', we que'el na che pacha o'onom u tijonel; xak queje jun ajchac, ca majaw che chi ca quicot ru' we que'el na che pacha o'onom u patron. Jun rajaw ja, we quiqui bij ni winak chi ire itzel, xak jun 'uri quiqui bij na ique chiquij i ralc'wal. (We queje xqui bij ile chwe yin, xak queje quiqui bij na 'uri chiwe yix.) 26Rumal-i, mi xij iwib chique i winak, wach quiqui 'an chiwe. (Chi 'ana co che i c'ux chu bixquil in tzij chique.) Ni'pa i n-'alijinsam taj, ca 'alijinsax na; ni'pa i uwam u wach, ca 'iltaj ni u wach. 27Ni'pa i quin bij chiwe cha'ab, chi paxsaj yix pa 'ij; ni'pa i quin bij chiwe ali'al, chix siq'uin chu bixquil chique i winak puwi tak ja. 28Mi xij iwib chique i que tiqui chu camsaxic i ch'acul, xui-ri i iwanima n-que tiqui ta che. Are, chi xija iwib che i Jun, chi 'o pu'ab cu sachsaj u wach i ch'acul xak i iwanima pa 'a'. (Xui i Dios 'o pu'ab cu 'an ile.) 29Yix, i Dios lic quix rilo. Iweta'am chi are qui lo' queb tz'iquin xa jun centávo i cajil. N-ta kas cajil chiwach yix. Xui-ri, i Dios lic que u rilo; mi jun chique ca tzak li pulew we i Kajaw yix chicaj n-cu ya ta che. 30Xak queje yix, i Dios lic quix rilo. Ire xak reta'am neri ni'pa i wi 'o che i jolom chi jujunal. 31Mi xij iwib 'uri; yix 'ut, mas 'o ni 'ij chiquiwach uq'uial tz'iquin. 32Conojel ni'pa i quiqui bij chiquiwach i winak chi ique qui yom qui wach wu', xak queje yin 'uri, quin bij na che in Kajaw chicaj chi je we yin. 33Xak ni'pa i quiqui bij chiquiwach i winak chi n-qui yom ti qui wach wu', xak queje yin 'uri, quin bij na che in Kajaw chicaj chi ne te we yin. 34Mi ch'ob yix chi in c'un-nak xa que in chomarsaj ni winak chuwach i jyub ta'aj. N-rumal ta ile in c'un-nak; in c'un-nak chu petsaxic ch'o'oj chiquixol i winak. 35Rumal in c'unbal, quiqui 'an ni ch'o'oj jun achi ru' u kajaw, jun ali ru' u chuch, jun alibaxel ru' u chuch ralib. 36Que'elok 'o ni jujun chique i winak je are quixokil calc'wal je aj ch'o'oj chic chiquij. 37Xui-ri, jun chi we-yin, 'o u chac c'ax chin u na ni yin chiquiwach u chuch u kajaw. Xak 'o u chac c'ax chin u na ni yin chiquiwach u mi'al u c'ojol. We n-queje ta co'on ire ile, lic n-ca majaw ta che 'uri we we-yin. 38Jun we-yin 'o u chac ca terej chwij, tupu ca cam na rumal. Pachin n-craj ti u 'anic ile, n-ca majaw ta 'uri che chi we-yin. 39Pachin jun xa c'ax cu na u c'aslemal re waral, xa cu sach 'uri u c'aslemal chi sakil. Xui-ri, we 'o jun ca sachsax nu wach u c'aslemal xa wumal yin, ca ya' 'uri u c'aslemal sakil. 40Pachin jun quix u c'ulaj ru', que'el na 'uri pacha yin quin u c'ulaj na ru'. Xak pachin i quin u c'ulaj na yin ru', que'el na 'uri chi cu c'ulaj ni Jun chi in takawnak lok. 41Iweta'am chi jun ajbil u tzij i Dios, co'on panok ca ya' ni sipon che rumal i Dios. Xak pachin i cu c'ulaj jun ajbil u tzij i Dios ru', we xa rumal u takon i Dios, ire ca ya' ni sipon 'uri che xak jun ru' pacha i ca ya' che i ajbil u tzij i Dios. Xak pachin jun cu c'ulaj jun 'utz laj winak ru', xa rumal 'utz i jun chuwach i Dios, xak ire 'uri i Dios cu ya ni 'utz che pacha i cu ya che i winak jun chi lic 'utz. 42Pachin jun cu ya jubi' u ya' che jun ral in tijoxel yin, we xu ya na che xa rumal teren na chwij, katzij 'uri xak ca ya' ni 'utz puwi rumal i Dios —xu bij i Jesus chique.
SAN MATÉO 10